Mimoriadny odvod pre reťazce poškodí podľa KDH všetkých občanov. Na jednej strane sa podľa hnutia zvýšia ceny potravín, na druhej strane peniaze zinkasované z odvodu neskončia v rukách slovenských výrobcov potravín.
"Dankova daň oberie priemernú päťčlennú slovenskú rodinu o sto eur ročne. Tieto peniaze nepoputujú k slovenským farmárom a výrobcom potravín, ale, tak ako doteraz, zrejme k rôznym špekulantom," reagoval europoslanec Ivan Štefanec.
Pripomína, že KDH je proti akémukoľvek zvyšovaniu daní. Ak chce štát pomôcť slovenskému potravinárstvu, mal by vytvárať podmienky na spravodlivé prideľovanie dotácií malým farmárom a zlepšovanie podnikateľského prostredia.
"Ministerstvo pôdohospodárstva na čele so SNS je zodpovedné za to, že slovenskí poľnohospodári boli prenasledovaní a bití na svojich pozemkoch. Nie je možné veriť, že SNS má skutočný záujem na tom, aby prosperovali a zásobovali Slovensko kvalitnými potravinami," dodal Štefanec.
Viac k téme nájdete tu.